Dialogurile dintre Găbița Primărița (alias Gabriela Vrânceanu Firea Pandele, candidat PSD pentru Primăria Capitalei) și fashion-adviserița personală, numită și Rița Dizainărița (personaj imaginar, desigur) continuă. După ce în episodul trecut au pus la cale planul de a pune tapet roșu de mătase, cu dragoni chinezești, peste tot Bucureștiul, ca să fie frumi, astăzi discuțiile despre strategia de campanie merg mai departe. Iată actul de naștere al declarației făcute ieri de doamna Firea pentru Hotnews, “Ideea mea de forță este aceea că o femeie face curat zilnic, după mai mulți bărbați”:

Găbița: Rița, zi-mi repede o idee de forță pentru campania electorală.

Rița: Adică cum, șefa, o idee de forță?

Găbița: Ceva cu care să rup gura electoratului, cam cum i-o rupe bărbatul român tradițional, nevesti-sii, dacă dă prea mult din clonț.

Rița: Ah, ce bună e direcția asta cu tradiția românească de familie, șefa! Clar că pe asta tre’ să mergeți. Păi, ce e femeia, conform tradiției frumosului nostru popor?

Găbița: Cum ce e? Menajeră.

Rița: Exact, șefa. MENAJERĂ. Când vine ruptă de la serviciu, ea trebuie să spele, să calce, să gătească și să strângă după bărbat și după copiii de sex masculin, în timp ce ei stau crăciți la televizor, că, na, au venit tot de la serviciu sau de la școală și sunt la fel de rupți. Dacă are norocul să aibă și fete, femeia casei le pune și pe ele la treabă, ca să le pregătească pentru viitor, dar pe băieții familiei îi slujește fără crâcnire.

Găbița: Normal că îi slujește, Rițo, nu așa e normal? Bărbatul e ființă superioară, ăsta e adevărul. Te-ai născut cu coițe, o să ai toată viața niște sclave cu fustă, doar că nu se numesc oficial “sclave”, ci mame, soții, surori, chiar și fiice.

Rița: Așa e, șefa. Să ducem mai departe ideile de pe vremea bunicii, că atunci era ordine și curățenie în familii, iar femeile nu mișcau în front. Eu nu sunt de acord cu astea care pretind că, atâta timp cât ambii parteneri au serviciu, munca în gospodărie și eforturile de îngrijire a copiilor trebuie să se împartă în mod egal.

Găbița: Emanciparea femeii e cel mai prost lucru care i s-a întâmplat omenirii, Rițo. Cum să dea bărbatul cu mopul, ai înnebunit? Cu mopul dau numai ființele inferioare. Eu o să lupt ca femeia să rămână acolo unde îi e locul, la mop, la mătură și la cratiță. Sau, hai, poate nu la mătură, poate la aspirator, dacă femeia a fost cuminte și bărbatul a fost de acord să-i cumpere așa ceva.

Rița: Păi, practic, dumneavoastră nici nu candidați să fiți primar, șefa, asta e pentru bărbați. Candidați să fiți tantea care face curat în capitală. Bucureștiul are nevoie de o femeie care să șmotruiască zilnic după bărbați, să le adune șosetele lăsate pe străzi și firmiturile de merdenele din stațiile de autobuz.

Găbița: Exact. Am și sloganul: “Votați MENAJERĂ la Primărie. Votați Gabriela Vrânceanu Firea!”

Rița: Asta e, șefa. Superb. Genial. Păcat că nu v-ați născut bărbat, ați fi ajuns departe.

– VA URMA –